ኤርትራውያን ተማሪዎች ለኢትዮጵያ መንግስት ምስጋና አቀረቡ
አዲስ አበባ፤  ሐምሌ 03/2005 (ዋኢማ) – ከመቀሌ ዩኒቨርስቲ የተመረቁ ኤርትራዉያን ተማሪዎች የኢትዮጵያ መንግስት ስለሰጣቸዉ የነጻ የትምህርት እድል ምስጋናቸውን ገለጹ።ዩኒቨርስቲው በተለያዩ የትምህርት ዘርፎች እያሰለጠናቸው ከሚገኙት 150 ኤርትራዊያን ስደተኞች መካከል በዘንድሮው ዓመት 16 ተማሪዎችን በተለያዩ የትምህርት መስኮች ተመርቀዋል።ተማሪዎቹ ከኢትዮጵያ እያገኙት ያለው ድጋፍ የሁለቱን ሃገራት ህዝቦች የሚያቀራርብና ወዳጅነታቸውን ይበልጥ የሚያጠናክር ነው ብለዋል። በኢትዮጵያ 80 ሺህ ኤርትራውያን ስደተኞች ሲኖሩ ከመካከላቸውም 70 በመቶ የሚሆኑት ወጣቶች ናቸው።እነዚህ ወጣቶችም ከአንደኛ ደረጃ እስከ ዩኒቨርሲቲ ድረስ የትምህርት ዕድል እንዲያገኙ የኢትዮጵያ መንግስት ድጋፍ እያደረገላቸው ነው።እንደ ኢዜአ ዘገባ በአሁኑ ወቅትም ከ1ሺህ 200 በላይ ኤርትራዊያን ወጣቶች በተለያዩ የትምህርት ተቋማት ነጻ የትምህርት እድል ተሰጥቷዋቸው ትምህርታቸዉን እየተከታተሉ ይገኛሉ።